Diari Oficial de la Generalitat Valenciana


Sumari del DOGV 8332, del 05-07-2018 (2018/6591)

DECRET 14/2018, de 3 de juliol, del president de la Generalitat, pel qual es concedeix el Premi Julio González de la Generalitat corresponent a l'any 2018 a Annette Messager.
------------------------------------------------------------------------------------------------------------------------------------------------------------------------------

### Dades del document

Número de DOGV
:   8332

Data del DOGV
:   05-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/6591


Data del document
:   03-07-2018

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 14/2018, de 3 de juliol, del president de la Generalitat, pel qual es concedeix el Premi Julio González de la Generalitat corresponent a l'any 2018 a Annette Messager. [2018/6591]  
Mitjançant el Decret 166/2000, de 31 d'octubre, del Govern Valencià, es va instituir el Premi Julio González de la Generalitat Valenciana per a distingir aquelles persones físiques que, pels seus mèrits, hagen contribuït a destacar la creació artística en l'àmbit internacional.  
Amb el Decret 84/2016, de 8 de juliol, del Consell, es considera convenient donar un nou impuls al Premi Julio González de la Generalitat a fi de destacar la trajectòria d'un creador o d'una creadora en l'àmbit de les arts plàstiques, en qualsevol de les seues manifestacions. Per a això, aquest guardó s'atorgarà biennalment i se'l dotarà d'una quantia econòmica vinculada a l'organització d'una exposició. El jurat estarà compost per especialistes destacats en el món de l'art membres del Consell Assessor de l'IVAM. La concessió del premi es farà mitjançant un decret del president de la Generalitat a proposta conjunta de qui ostente la presidència de l'Institut Valencià d'Art Modern i de la persona que n'ocupe la direcció gerència.  
En l'edició corresponent a l'any 2018 es proposa l'atorgament de la distinció a l'artista Annette Messager, en reconeixement al seu treball en el camp de les arts plàstiques i la seua aportació a l'art modern.  
  
Una de les artistes que, sens dubte, mereix rebre aquest guardó és Annette Messager (Berck-sur-Mer, França, 1943), com la seua dilatada carrera ho demostra amb exposicions en alguns dels museus més importants del món com el Centre Pompidou (París), el San Francisco Museum of Modern Art, el Museu Reina Sofia (Madrid) o el Museum of Modern Art (Nova York), i distincions com el Lleó d'Or de la Biennal de Venècia. A més, concedint-li el premi a aquesta rellevant creadora francesa, començaria a solucionar-se el deute amb les artistes dones, ja que en els disset anys d'història del premi no l'ha rebut cap.  
  
Annette Messager pertany a aqueixa generació de dones que en els anys setanta reivindiquen la igualtat i el seu espai en l'esfera pública. Una generació que comença a articular la seua visibilització i la seua presència en tots els camps, inclòs el de l'art. Aquestes artistes van assumir la necessitat de cercar un nou llenguatge, allunyat del que s'estava imposant com a norma, i van trencar amb la tradició dominada pel patriarcat.  
El seu interés per béns i valors de poca consideració amb els quals elabora les seues obres li permet trastocar els usos i sentiments associats a aquests objectes quotidians, creant instal·lacions o fotografies en les quals elements tradicionalment vinculats al femení com la llana, tela, corda o peluixos es combinen amb uns altres molt dispars.  
La fugida dels «materials nobles» marcats per la tradició és una de les maneres de materialitzar aqueixa «altra» forma de pensar, dir i fer. Raó per la qual, l'elecció d'objectes quotidians, de materials reutilitzats (tèxtils, plàstics) o d'elements que integren el paisatge domèstic desplacen els grans discursos cap a la vida real, cap a l'existència individual i les seues necessitats, desitjos, preocupacions i afectes.  
  
A la fi dels anys seixanta, Annette Messager comença a crear col·leccions d'objectes: ninots de peluix, fragments de teles, xarxes, ocells dissecats, retalls de premsa, fotos, textos i frases que reordena i classifica. Amb el temps, aqueixes «xicotetes coses» seran la base sobre la qual construïsca el seu personal llenguatge, en el qual realitat i fantasia dialoguen.  
I és que Annette Messager reivindica el fer artesanal, la manualitat, aqueix territori històricament associat al món femení, per a donar-li la volta i desplaçar-lo a un territori de significat i eloqüència.  
En virtut d'això, fent ús de les facultats previstes en el Decret 84/2016, de 8 de juliol, del Consell, i a proposta conjunta del president de l'Institut Valencià d'Art Modern, IVAM, i el seu director gerent,  
  
  
  
DECRETE  
  
Article únic  
Concedir el Premi Julio González de la Generalitat en l'edició 2018 a Annette Messager, en reconeixement i homenatge per la seua contribució a la creació artística en l'àmbit internacional.  
  
València, 3 de juliol de 2018  
  
El president de la Generalitat,  
XIMO PUIG I FERRER